
PËR FINANCIMIN E PROJEKTIT “RIKONSTRUKSIONI I STADIUMIT TË FUTBOLLIT “ZEQIR YMERI”, KUKËS”

Në mbështetje të nenit 100 të Kushtetutës, të pikës 2, të nenit 8, dhe 31, të ligjit nr. 79/2017, “Për sportin”, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 109/2017, “Për buxhetin e vitit 2018”, të ndryshuar, me propozimin e ministrit të Arsimit, Sportit dhe Rinisë, Këshilli i Ministrave 

VENDOSI:

1. Financimin, në masën 200 000 000 (dyqind milionë) lekë, nga fondet e buxhetit të shtetit, për projektin “Rikonstruksioni i stadiumit të futbollit ‘Zeqir Ymeri’, Kukës”.
2. Fondi i miratuar, në masën 200 000 000 (dyqind milionë) lekë nga fondet e buxhetit të shtetit, transferohet në formë granti nga llogaria ekonomike 604, programi buxhetor 08140 “Zhvillimi i sportit”.
3. Fondi transferohet nga Ministria e Arsimit, Sportit dhe Rinisë te bashkëfinancuesi, Federata Shqiptare e Futbollit, si transfertë, pas miratimit edhe nga Komiteti i Ndihmës Shtetërore, pranë Ministrisë së Financave dhe Ekonomisë, në llogari të Federatës Shqiptare të Futbollit, në bankë të nivelit të dytë.
4. Fondi prej 200 000 000 (dyqind milionë) lekësh për financimin e projektit “Rikonstruksioni i stadiumit të futbollit “Zeqir Ymeri”, Kukës”, përballohet nga fondet shtesë të miratuara me aktin normativ nr. 2, datë 19.12.2018, “Për disa ndryshime në ligjin nr. 109/2017, “Për buxhetin e vitit 2018”, për Ministrinë e Arsimit, Sportit dhe Rinisë.
5. Ministria e Arsimit, Sportit dhe Rinisë monitoron mbarëvajtjen e punimeve në këtë objekt, nëpërmjet një grupi ekspertësh, me përfaqësues edhe nga Ministria e Infrastrukturës dhe Energjisë, Bashkia Kukës, Federata Shqiptare e Futbollit dhe kompania projektuese.
6. Përbërja dhe detyrat e grupit të ekspertëve, si dhe procedura për transferimin e fondeve e transferimin kapital nga Federata Shqiptare e Futbollit te pronari i objektit, Bashkia Kukës, pas përfundimit të investimit, përcaktohen me urdhër të ministrit të Arsimit, Sportit dhe Rinisë.
7. Ngarkohen Ministria e Arsimit, Sportit dhe Rinisë, Ministria e Financave dhe Ekonomisë, Ministria e Infrastrukturës dhe Energjisë, Bashkia Kukës dhe Federata Shqiptare e Futbollit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

